উদাহরণ হিসেবে বলা যায়, আমরা যারা ওয়েব অ্যাপ্লিকেশন ব্যবহার করি এবং ওয়েব প্রোগ্রামিং করি, তারা জানি যে, একটি সার্ভারে একই সঙ্গে একই মুহূর্তে অসংখ্য রিকোয়েস্ট আসে এবং ওয়েব সার্ভার এগুলো খুব ভালোভাবেই সার্ভ করে। এই কাজটি সম্ভব হয়েছে একাধিক থ্রেড ব্যবহারের ফলে। থ্রেডকে আমরা বলতে পারি একটি ফ্লো বা ধারার মতো, অর্থাৎ কম্পিউটারে প্রোগ্রাম এক্সিকিউশনের একটি ফ্লো। নতুন একটি থ্রেড তৈরি করা মানে, নতুন একটি ফ্লো তৈরি করা। আমাদের সবার বাসায় একাধিক পানির কল আছে। যদিও পানিগুলো একটি ট্যাঙ্ক থেকেই আসে, কিন্তু একাধিক পানির কল থাকায় একাধিক মানুষ একই সঙ্গে ব্যবহার করতে পারে। একটি কল থাকলে একজন ব্যবহারের সময় বাকিদের অপেক্ষা করতে হতো এবং এতে সময়ের অপচয় হতো। একইভাবে কম্পিউটারে থ্রেড কাজ করার জন্য একাধিক ধারা বা ফ্লো তৈরি করতে পারে এবং এর ফলে একই সময়ে একাধিক কাজ একই সঙ্গে এগিয়ে নিয়ে যাওয়া যায়।